b'\n_START_ARTICLE_\nGedrozija\n_START_PARAGRAPH_\nGedrozija (staroperzijsko: Maka) je bila satrapija perzijskega Ahemenidskega cesarstva na ozemlju dana\xc5\xa1njega Makrana v ju\xc5\xbenem Iranu in Belud\xc5\xbeistana v zahodnem Pakistanu._NEWLINE_Gedrozija je bila suha gorska pokrajina ob severni obali Perzijskega zaliva. Nekaj oaz je bilo naseljenih \xc5\xbea v bronasti dobi, ve\xc4\x8dina prebivalstva pa je \xc5\xbeivela na morski obali. Grki so jih imenovali Ichthyophagoi -\xc2\xa0\xc2\xbbjedci rib\xc2\xab, kar je prevod njihovega staroperzijskega imena Mahi khoran, ki ima enak pomen in se je kasneje preoblikovalo v\xc2\xa0\xc2\xbbMakran\xc2\xab._NEWLINE_Gedrozijo je Perziji priklju\xc4\x8dil verjetno perzijski kralj Kir Veliki (559-530 pr. n. \xc5\xa1t.). Njeno glavno mesto je bilo Pura, ki je verjetno istovetno z dana\xc5\xa1njim Bamp\xc5\xabrom v ju\xc5\xbenem Iranu._NEWLINE_Evropa je za Gedrozijo izvedela iz biogarfije Aleksandra Velikega, ker je leta 325 pr. n. \xc5\xa1t. v gedrozijski pu\xc5\xa1\xc4\x8davi izgubil mnogo vojakov. Po Aleksandru Velikemu so Gedroziji vladali Selevkidi, Baktrijci in Seld\xc5\xbeuki. Konec 6. stoletja so je naselili Belud\xc5\xbei, ki so pred tem \xc5\xbeiveli ju\xc5\xbeno od Kaspijskega jezera in ji dali sodobno ime. Od 7. do 10. stoletja je bila pod oblastjo Arabcev, od 16. stoletja pod oblastjo Perzijcev in od 18. stoletja pod oblastjo Afgancev.'